SK Úradný vestník Európskej únie L 54/6

VYKONÁVACIE NARIADENIE KOMISIE (EÚ) 2017/358

z 28. februára 2017,

ktorým sa potvrdzujú podmienky schválenia účinnej látky akrinatrín uvedené vo vykonávacom nariadení (EÚ) č. 540/2011

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2 písm. c),

keďže:

(1) Účinná látka akrinatrín bola v súlade s nariadením (ES) č. 1107/2009 schválená vykonávacím nariadením Komisie (EÚ) č. 974/2011 (2) a je uvedená v časti B prílohy k vykonávaciemu nariadeniu Komisie (EÚ) č. 540/2011 (3). V súlade s riadkom 19 časti B prílohy k vykonávaciemu nariadeniu (EÚ) č. 540/2011 „povolené môže byť len použitie ako insekticíd a akaricíd, v rozsahu neprekračujúcom 22,5 g/ha na 1 aplikáciu“.

(2) Spoločnosť Cheminova A/A, na ktorej žiadosť bol akrinatrín schválený, podala 8. mája 2012 žiadosť o zmenu podmienok schválenia účinnej látky akrinatrín s cieľom povoliť jej použitie ako insekticíd a akaricíd bez obmedzenia dávkovania. K svojej žiadosti pripojila informácie týkajúce sa požadovaného rozšírenia použitia. Žiadosť bola predložená Francúzsku, ktoré bolo nariadením Komisie (ES) č. 1490/2002 (4) určené za spravodajský členský štát.

(3) Francúzsko posúdilo informácie predložené žiadateľom a vypracovalo dodatok k návrhu hodnotiacej správy. Dňa 5. novembra 2012 predložilo tento dodatok Komisii a Európskemu úradu pre bezpečnosť potravín (ďalej len „úrad“).

(4) Úrad rozoslal dodatok žiadateľovi a členským štátom a sprístupnil ho verejnosti s tým, že na podanie písomných pripomienok poskytol lehotu 60 dní.

(5) Po zohľadnení dodatku k návrhu hodnotiacej správy úrad prijal 21. novembra 2013 záver týkajúci sa neobmedzeného použitia akrinatrínu ako insekticídu a akaricídu (5).

(6) Svoj záver oznámil žiadateľovi, členským štátom a Komisii a sprístupnil ho verejnosti. Komisia po zohľadnení dodatku k návrhu hodnotiacej správy spravodajského členského štátu a záveru úradu predložila revíznu správu a návrh nariadenia Stálemu výboru pre rastliny, zvieratá, potraviny a krmivá.

(7) Žiadateľ mal možnosť predložiť pripomienky k revíznej správe o akrinatríne, ako aj k dodatku. Žiadateľ predložil svoje pripomienky, ktoré boli dôkladne preskúmané. Napriek argumentom, ktoré žiadateľ predložil, však nebolo možné vyvrátiť obavy uvedené v odôvodnení 8.

(8) Na základe revíznej správy a iných oprávnených faktorov týkajúcich sa posudzovanej záležitosti sa predpokladá, že napriek doplňujúcim informáciám predložených žiadateľom nemožno odstrániť konkrétne obavy, ktoré viedli k obmedzeniu používania akrinatrínu v rozsahu neprekračujúcom 22,5 g/ha na aplikáciu. Akrinatrín je predovšetkým veľmi toxický pre ryby a vodné bezstavovce a jeho akceptovateľnosť na základe súčasného rozsahu si už vyžaduje rozsiahle zmiernenie rizika. Napriek novým údajom, ktoré žiadateľ poskytol, sa nepodarilo preukázať, že plánované značné zvýšenie rozsahu, a teda aj expozície, by stále znamenalo prijateľné riziko pre dotknuté vodné organizmy. Úrad napokon na základe potvrdzujúcich informácií predložených oznamovateľom dospel k záveru, že vyšší rozsah by viedol k vysokému riziku pre necieľové článkonožce, čo ďalej potvrdzuje, že tento rozsah nemožno zvýšiť.

(9) V dôsledku toho sa nepreukázalo, že možno očakávať, že prípravky na ochranu rastlín s obsahom akrinatrínu spĺňajú vo všeobecnosti požiadavky stanovené v článku 4 ods. 3 nariadenia (ES) č. 1107/2009, ak sa používajú ako insekticíd alebo akaricíd bez obmedzenia dávkovania.

(10) Podmienky schválenia účinnej látky akrinatrín uvedené v riadku 19 časti B prílohy k vykonávaciemu nariadeniu (EÚ) č. 540/2011 by sa preto mali potvrdiť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Potvrdenie podmienok schválenia

Podmienky schválenia účinnej látky akrinatrín uvedené v riadku 19 časti B prílohy k vykonávaciemu nariadeniu Komisie (EÚ) č. 540/2011 sa potvrdzujú.

Článok 2

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 28. februára 2017 Za Komisiu predseda Jean-Claude JUNCKER

(1) Ú. v. EÚ L 309, 24.11.2009, s. 1.

(2) Vykonávacie nariadenie Komisie (EÚ) č. 974/2011 z 29. septembra 2011, ktorým sa schvaľuje účinná látka akrinatrín v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a ktorým sa mení a dopĺňa príloha k vykonávaciemu nariadeniu Komisie (EÚ) č. 540/2011 a rozhodnutie Komisie 2008/934/ES (Ú. v. EÚ L 255, 1.10.2011, s. 1).

(3) Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

(4) Nariadenie Komisie (ES) č. 1490/2002 zo 14. augusta 2002 stanovujúce ďalšie podrobné pravidlá na vykonanie tretej etapy pracovného programu uvedeného v článku 8 ods. 2 smernice Rady 91/414/EHS a ktorým sa mení a dopĺňa nariadenie (ES) č. 451/2000 (Ú. v. ES L 224, 21.8.2002, s. 23).

(5) Conclusion on the peer review of the pesticide risk assessment of the active substance acrinathrin (Záver z partnerského preskúmania účinnej látky akrinatrín z hľadiska posúdenia rizika pesticídov). Vestník EFSA (EFSA Journal) (2013) 11(12):3469. K dispozícii online: www.efsa.europa.eu/efsajournal.htm.